Document ID: 32009D0850

PADOMES LĒMUMS
2009. gada 5. maijs
par to, lai parakstītu un provizoriski piemērotu pagaidu nolīgumu, pirms noslēdz Ekonomisko partnerattiecību nolīgumu starp Eiropas Kopienu un tās dalībvalstīm, no vienas puses, un DAK EPN valstīm, no otras puses
(2009/850/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 57. panta 2. punktu, 133. pantu un 181. pantu, saistībā ar 300. panta 2. punkta pirmās daļas pirmo teikumu,
ņemot vērā Komisijas priekšlikumu,
tā kā:
(1)
Padome 2002. gada 12. jūnijā pilnvaroja Komisiju sākt sarunas par ekonomisko partnerattiecību nolīgumiem ar ĀKK valstīm.
(2)
Šīs sarunas par pagaidu nolīgumu, pirms noslēdz ekonomisko partnerattiecību nolīgumu (turpmāk “pagaidu nolīgums, pirms noslēdz EPN”), ir pabeigtas, un 2007. gada 23. novembrī parafēja pagaidu nolīgumu, pirms noslēdz EPN starp Eiropas Kopienu un tās dalībvalstīm, no vienas puses, un DAK EPN valstīm (Botsvānu, Lesoto, Namībiju, Svazilendu un Mozambiku), no otras puses, un 2007. gada 12. decembrī - ar Namībiju.
(3)
Pagaidu nolīguma, pirms noslēdz EPN, 105. panta 4. punkts paredz tā provizorisku piemērošanu līdz tas stāsies spēkā.
(4)
Pagaidu nolīgumu, pirms noslēdz EPN, būtu jāparaksta Kopienas vārdā un tas būtu provizoriski jāpiemēro attiecībā uz elementiem, kas ir Kopienas kompetencē, ņemot vērā tā noslēgšanu vēlāk,
IR PIEŅĒMUSI ŠO LĒMUMU.
1. pants
Ar šo Kopienas vārdā apstiprina pagaidu nolīguma, pirms noslēdz ekonomisko partnerattiecību nolīgumu starp Eiropas Kopienu un tās dalībvalstīm un DAK EPN valstīm, parakstīšanu, ņemot vērā Padomes lēmumu par minētā pagaidu nolīguma noslēgšanu, pirms noslēdz EPN.
Pagaidu nolīguma, pirms noslēdz EPN, teksts ir pievienots šim lēmumam.
2. pants
Nostāju, kas Kopienai jāieņem Apvienotajā DAK EPN valstu un EK padomē, kā arī DAK EPN valstu un EK Tirdzniecības un attīstības komitejā, pieņem Padome, balstoties uz Komisijas priekšlikumu saskaņā ar attiecīgajiem Līguma noteikumiem.
3. pants
Ar šo Padomes priekšsēdētājs tiek pilnvarots izraudzīties personu vai personas, kas tiesīgas Eiropas Kopienas vārdā parakstīt pagaidu nolīgumu, pirms noslēdz EPN, ņemot vērā tā noslēgšanu.
4. pants
Attiecībā uz elementiem, kas ir Kopienas kompetencē, pagaidu nolīgumu, pirms noslēdz EPN, saskaņā ar tā 105. panta 4. punktu piemēro provizoriski, kamēr tiek pabeigtas tā noslēgšanai vajadzīgās procedūras. Komisija publicēs paziņojumu, norādot provizoriskās piemērošanas datumu.
Briselē, 2009. gada 5. maijs.

Labels: 18
15
5